钦定古今图书集成/明伦汇编/官常典/第488卷 > 李崇
## 钦定古今图书集成/明伦汇编/官常典/第488卷 > 李崇

按《隋书李穆传》：“穆兄子崇，字永隆，英果有筹算，胆力
过人。周元年，以父贤勋，封回乐县侯。时年尚小，拜爵
之日，亲族相贺，崇独泣下。贤怪而问之，对曰：‘无勋于
国，而幼少封侯，当报主恩，不得终于孝养，是以悲耳贤由此大奇之，起家州主簿，非其所好，辞不就官，求
为将兵都督，随宇文护伐齐，以功最，擢授仪同三司”，
寻除小司金大夫，治军器监。建德初，迁少侍伯大夫，
转少承御大夫，摄太子宫正。周武帝平齐，引参谋议，
以勋加授开府，封襄阳县公，邑一千户。寻改封广宗
县公，转太府中大夫，历工部中大夫，迁右司驭。高祖
为丞相，迁左司武上大夫，加授上开府仪同大将军，
寻为怀州刺史，进爵郡公，加邑至二千户。尉迥反，遣
使招之。崇初欲相应，后知叔父穆以并州附高祖，慨
然太息曰：“合家富贵者数十人，值国有难，竟不能扶
倾继绝，复何面目处天地间乎！”韦孝宽亦疑之，与俱
卧起。其兄询时为元帅长史，每讽谕之，崇由是亦归
心焉。及破尉惇，拜大将军。既平尉迥，授徐州总管，寻
进位上柱国。开皇三年，除幽州总管。突厥犯塞，崇辄
破之，奚、霫、契丹等慑其威略，争来内附。其后突厥大
为寇掠，崇率步骑三千拒之，转战十馀日，师人多死，
遂保于砂城。突厥围之，城本荒废，不可守御，晓夕力
战，又无所食。每夜出掠贼营，复得六畜，以继军粮。突
厥畏之，厚为其备，每夜中结阵以待之。崇军苦饥，出
辄遇敌，死亡略尽。迟明，奔还城者尚且百许人，然多
伤重，不堪更战。突厥意欲降之，遣使谓崇曰：“若来降
者，封为突勒。”崇知必不免，令其士卒曰：“崇丧师徒，罪
当死。今日效命，以谢国家。待看吾死，且可降贼，方便
散去，努力还乡，若见至尊，道崇此意。”乃挺刃突贼，复
杀二人，贼乱射之，卒于阵，年四十八。赠豫、《鄎、申》、永、浍、
亳六州诸军事、豫州刺史，谥曰“壮。”